S-234/2016

Mál þetta, sem dómtekið var 8. mars sl., höfðaði lögreglustjórinn á Suðurnesjum með ákæru 18. júlí 2016 á hendur ákærða, G-kk-þgf H-kk-þgf K-x-x, kt. [...], [...], [...];

„fyrir eftirgreind umferðarlagabrot á árinu 2014, með því að hafa:

I (014-2014-9092)

[---]

II (014-2014-11395)

Laugardaginn 2. ágúst, ekið bifreiðinni [...], með 110 km hraða á á klukkustund, að teknu tilliti til vikmarka, um Suðurlandsveg, við Gljúfurholt í Ölfusi, þar sem leyfður hámarkshraði var 90 km klst.

III (014-2014-15118)

Sunnudaginn 7. september, ekið bifreiðinni [...], með 113 kílómetra hraða á klukkustund, að teknu tilliti til vikmarka, um Sandgerðisveg, Miðnesheiði, þar sem leyfður hámarkshraði var 90 km klst.

Teljast brot þessi varða við 2. mgr. 37. gr., sbr. 1. mgr. 100. gr., umferðarlaga nr. 50/1987, sbr. 3. gr. laga nr. 24/2007.

IV (008-2015-1820)

Fyrir fíkniefnalagabrot, með því að hafa, mánudaginn 23. febrúar 2015, að Njarðvíkurbraut 47, Njarðvík, haft í vörslum sínum ... samtals 24 stk. kannabisplöntur og hafa um skeið fram til þess dags ræktað greindar plöntur, sem fundust á lofti verkstæðisins.

Telst háttsemi þessi varða við 2., sbr. 4., sbr. 4.gr. a, sbr. 5. og 6. gr. laga nr. 65/1974, sbr. lög nr. 60/1980, sbr. lög nr. 13/1985 og lög nr. 10/1997 og lög nr. 68/2001 og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar. Þá er þess krafist að gerðar verði upptækar, framangreindar 24 kannabisplöntur samkvæmt heimild í 6. mgr. 5. gr. laga nr. 65/1974, sbr. lög nr. 10/1997 og 68/2001, sbr. 2. mgr. 14. gr. reglug. nr. 233/2001. Jafnframt er þess krafist að ákærði verði dæmdur til að sæta upptöku á 3 stk. börkum, 3 stk. lömpum, 3 stk. spennubreytum, 2 stk. loftsíur, 3 stk. viftur, tímarofa, tengi, vatnskassa og 3 stk. brúsa, sem lögreglan lagði hald á samkvæmt heimild í 7. mgr. 5. gr. laga nr. 65/1974 og 1. tl. 1. mgr. 69. gr. a almennra hegningarlaga nr. 19/1940.“

Kröfur ákærða í málinu eru þær að honum verði gerð sú vægasta refsing sem lög leyfa, sem öll verði bundin skilorði. Þá krefst verjandi ákærða þóknunar sér til handa samkvæmt framlagðri tímaskýrslu.

Niðurstaða:

Í þinghaldi 3. október 2016 féll sækjandi frá sakargiftum samkvæmt I. lið ákæru lögreglustjóra. Við fyrirtöku málsins 8. mars sl. féll sækjandi síðan frá þeim hluta sakargifta samkvæmt ákærulið IV að ákærði hefði haft 24 kannabisplöntur í vörslum sínum „í sölu og dreifingarskyni“. Að framkomnum þessum breytingum á sakargiftum í málinu játaði ákærði skýlaust sök. Sú játning ákærða samrýmist að mati dómara gögnum málsins. Brot ákærða teljast því sönnuð og eru þau réttilega heimfærð til refsiákvæða í ákæru.

Samkvæmt vottorði sakaskrár ríkisins hefur ákærða ekki áður verið gerð refsing. Þá hefur hann játað sök í málinu. Hvort tveggja horfir ákærða til málsbóta. Þá er ljóst að talsvert er um liðið síðan ákærði framdi brotin. Að öllu þessu gættu og að teknu tilliti til þess sem upplýst er um stöðu ákærða í dag þykir refsing ákærða, að brotum hans virtum, hæfilega ákveðin, samkvæmt 77. gr. almennra hegningarlaga nr. 19/1940, fangelsi í 45 daga. Eftir atvikum þykir rétt að fresta fullnustu refsingarinnar og skal hún falla niður að liðnum tveimur árum frá uppkvaðningu dóms þessa að telja, haldi ákærði almennt skilorð 57. gr. almennra hegningarlaga.

Með vísan til kröfugerðar ákæruvalds, gagna málsins og tilgreindra lagaákvæða í ákæru verða gerðar upptækar 24 kannabisplöntur, þrír barkar, þrír lampar, þrír spennubreytar, tvær loftsíur, þrjár viftur, þrír brúsar, tímarof, tengi og vatnskassi, sem lögregla haldlagði undir rannsókn málsins.

Með vísan til niðurstöðu málsins, sbr. 1. mgr. 218. gr. laga nr. 88/2008 um meðferð sakamála, verður ákærða gert að greiða allan sakarkostnað. Ákærði dæmist því til að greiða sakarkostnað samkvæmt framlögðu yfirliti lögreglustjóra, samtals 111.129 krónur. Ákærði greiði einnig þóknun skipaðs verjanda síns í málinu, B-kk-ef Þ-kk-ef S-kk-ef hdl., sem hæfilega þykir ákveðin með þeim hætti sem í dómsorði greinir.

Dóm þennan kveður upp K-kk-nf H-kk-nf héraðsdómari.

D Ó M S O R Ð:

Ákærði, G-kk-nf H-kk-nf K-x-x, sæti fangelsi í 45 daga, en fresta skal fullnustu refsingarinnar og skal hún falla niður að liðnum tveimur árum frá uppkvaðningu dóms þessa að telja, haldi ákærði almennt skilorð 57. gr. almennra hegningarlaga nr. 19/1940.

Ákærði greiði 300.849 krónur í sakarkostnað, þ.m.t. þóknun skipaðs verjanda síns, B-kk-ef Þ-kk-ef S-kk-ef hdl., 189.720 krónur að virðisaukaskatti meðtöldum.

Ákærði sæti upptöku á 24 kannabisplöntum, þremur börkum, þremur lömpum, þremur spennubreytum, tveimur loftsíum, þremur viftum, þremur brúsum, tímarofa, tengi og vatnskassa.

K-kk-nf H-kk-nf